KUOPION KAUPUNKI	LAUSUNTO

Keskushallinto		05.11.2004

Oikeusministeriö
Lainsäädäntöjohtaja  Tiina Astola
PL 25
00023 VALTIONEUVOSTO

LAUSUNTO VESILAKITOIMIKUNNAN MIETINNÖSTÄ

Kuopion kaupunginhallitus esittää pyydettynä lausuntona vesilakitoimikunnan mietinnöstä seuraavaa:

Vesilakitoimikunnan mietintö uudeksi vesilaiksi on rakenteeltaan selkeä. Yleisten säännösten ja hankekohtaisten erityissäännösten eriyttäminen omiksi luvuikseen helpottaa suuresti lain luettavuutta nykyiseen vesilakiin verrattuna.

Toimikunnan ehdotus (5 luku, 5 §) kahden hyödynsaajan ojitusta koskevien erimielisyyksien siirtämisestä kunnan ympäristönsuojeluviranomaisen ratkaistavaksi aiheuttaisi jatkossa ongelmia. Ympäristöviranomaisilla ei yleensä ole asiantuntemusta ojitusasioissa esiin tulevien hyötyjen ja haittojen ratkaisemiksi, mistä syystä nykyisen lain mukainen ojitustoimitus kaikissa kiistakysymyksissä on parempi.

Ruoppausmassojen sijoittaminen vesialueelle on toimikunnan ehdotuksen mukaan luvanvaraista ainoastaan merialueella, ellei toiminnasta aiheudu 3 luvun 2 §:ssä tarkoitettuja seurauksia. Matalissa sisävesissä ruoppausmassojen sijoittaminen kuitenkin lähes poikkeuksetta aiheuttaa mm. vesistön tilan huononemista, mistä syystä ruoppausmassojen sijoitus vesialueelle sisävesillä tulisi rinnastaa merialueella tapahtuvaan toimintaan.

Muilta osin Kuopion kaupungilla ei ole huomautettavaa vesilakitoimikunnan mietinnön suhteen.

KUOPION KAUPUNGINHALLITUS

Kaupunginjohtaja	Petteri Paronen

II kaupunginsihteeri	Mikko Aro

		

Yhteystiedot	Keskushallinto
	Kanslia
	PL 228 (Tulliportinkatu 31)
	70101 KUOPIO
	Puhelin: (017)) 18 2111
	Faxi:  (017) 18 2066
		                  Sähköposti: kirjaamo.kka@kuopio.fi